
Jan

1

Da Jan omsider fikk øye på bilen tre hundre meter unna, var han så nedkjølt av regn og vind at han knapt klarte å fote seg. Turen tilbake hadde vært lang og strabasiøs. Da han startet fem timer tidligere, var himmelen lettskyet med rikelig solskinn. Til tross for at det var sent i september, varmet solen fremdeles godt. Han hadde forsøkt å holde et høyt tempo. Med unntak av de siste to-tre kilometerne, var det stigning hele veien. I tillegg til klær, niste og en termos med kaffe, lå det tolv ryper i sekken, og den ekstra vekten bidro til at han ble god og svett.

Etter om lag tre timer hadde været begynt å forverre seg. I begynnelsen trodde Jan at det bare ville blåse litt opp, men etter en stund begynte det å sludde. Selv om han var i god form, merket han hvordan kreftene ebbet ut på grunn av nedkjølingen fra vinden og nedbøren. I sekken hadde han både en regntett anorakk og en ullgenser, men selvsagt hadde han vært for optimistisk. Det var fortsatt et par hundre meter igjen av stigningen, og han hadde derfor håpet at den fuktige nedbøren ville gå over til tørr snø om han bare kom seg litt høyere opp i terrenget. Men nei, sluddet ble til regn og før han rakk å ombestemme seg, var han gjennomvåt.

Da Jan endelig kom frem til bilen, skalv han så kraftig av kulden at han slet med å få tak i bilnøkkelen. Nøkkelen var festet i en liten sikkerhetskrok under lokket på sekken, og fingrene var så stive og numne at han ikke klarte å få den løs. Omtåket som han var, innså han plutselig at det ikke var nødvendig. Med skjelvende hender trykket han på fjernåpneren. Han sukket høyt av lettelse da han hørte klikket fra dørlåsen da den åpnet seg. Han åpnet bakluken og la fra seg børsen og sekken. Så rev han raskt av seg klærne på overkroppen og trakk en langermet ullundertrøye ut av en plastpose fra sekken. Det var bra at han hadde lært seg å pakke skikkelig, slik at han kunne skifte til tørre klær. Det skulle tatt seg ut om han kom tilbake til bilen med sekken full av våte klær.

Jan fikk på seg den tørre undertrøyen, og trakk deretter en flanellskjorte, som han hadde lagt igjen i bilen, over hodet. De våte klærne hev han fra seg i baksetet. Til slutt tok han på seg ytterjakken, som han hadde lagt i førersetet, og satte seg inn bak rattet. Den gjennomvåte jakthatten han hadde på seg, la han på passasjersetet.

Jan trakk pusten dypt, og med et høyt sukk, startet han bilen. Det var en lettelse å høre motoren ruse opp. Med skjelvende fingre skrudde han varmen på «High». Han lente seg bakover i setet for å vente på varmen som snart ville komme.

Fire dager tidligere hadde Jan ankommet den avtalte møteplassen. Det var tredje året på rad at de skulle jakte i Vest-Jotunheimen. Ole Johan hadde en bekjent som leide et stort jaktterreng i nærheten av Skogadalsbøen. Siden han og resten av jaktlaget bare var interessert i storvilt, hadde Ole Johan ordnet det slik at han selv, Arvid og Jan kunne jakte på rype i det samme området.

Da han kom frem til møteplassen, var Ole Johan og Arvid allerede der. De hadde parkert bilene sine på en liten, flat slette like ved veien, noen hundre meter fra Sognefjellshytta. Været var ganske godt, med blå himmelflekker mellom hvite skyer, en lett bris, og et par minusgrader i luften. Jan parkerte bilen sin ved siden av de to andre, men på en måte som sikret at han ikke ville bli blokkert hvis andre ønsket å parkere der.

De var enige om å komme seg raskt av gårde, siden turen til Skogadalsbøen, der de skulle overnatte, ville ta flere timer. Skogadalsbøen var en privat fjellstue. Jan og søsteren hans, Fride, hadde vært der en påske sammen med onkelen deres da Jan var tenåring.

Jan hadde sett frem til dette lenge. For tredje året på rad skulle de jakte i det samme området, og de to forrige årene hadde bydd på fantastiske opplevelser. Selv om det å jakte i et så utfordrende og ulent fjellterreng var krevende, oppveiet de unike naturopplevelsene for strevet. Landskapet var spesielt betagende på denne tiden av året, preget av levende høstfarger. Det faktum at det vanligvis var rikelig med ryper i området, gjorde bare opplevelsen enda bedre.

Jan åpnet bakluken på Land Cruiseren. Bak i bilen lå Jala i et hundebur. Jala, en irsk setter, var Jan sin jakthund og gode turkamerat. Han hadde overtatt henne da hun var fire år gammel, etter å ha møtt en gammel skolekamerat, Rolf, som ønsket å omplassere henne fordi han mente hun ikke var god nok som jakthund. Jan hadde lenge ønsket seg en hund, men hadde ikke følt seg i stand til å oppdra en valp på grunn av jobbsituasjonen. Rolfs hund var imidlertid voksen og vant til å være alene hjemme. De avtalte at han skulle ha Jala hjemme hos seg en helg for å se hvordan de kom overens.

At Rolf kunne gi fra seg en slik flott hund var mer enn Jan kunne forstå. I løpet av helgen var saken klar, Jan ville beholde Jala. Da alle tre var klare, la de i vei. Arvid ledet an, fulgt av Jan med Jala, og til slutt Ole Johan som også hadde med seg sin jakthund. Candy, var en engelsk setter med lys pels og sorte tegninger, også hun en tispe, omtrent på samme størrelse som Jala.

Vegetasjonen hadde allerede kledt seg i sin mest fantastiske høstprakt, brun, brungul, oransje og rød. En hund som tok stand flere hundre meter unna, var omtrent umulig å oppdage. De oransje dekslene på hundene var derfor til stor hjelp.

Etter at de hadde gått litt over en halv time, slapp de hundene fri. De løp av gårde mens halene pisket ivrig fra side til side. Jan la merke til at Jala begynte å trekke vestover i terrenget, bort fra stien de fulgte. Han vurderte derfor om han skulle kalle Jala tilbake, slik at gruppen kunne holde seg samlet. Men Arvid og Ole Johan hadde fortsatt videre langs den merkede stien og var allerede et godt stykke foran Jan. Ettersom alle tre var utstyrt med kart og kompass, var det derfor ikke krise om de fulgte litt forskjellige ruter. Jan tok derfor opp mobiltelefonen og ringte Ole Johan.

«Hvis dere ikke ser meg innen en time, må dere vente på meg», forklarte han og beskrev hvor han ville gå.

Jala hadde allerede forsvunnet mellom steinene som lå i mengder innover, etterlatt av isbreer som hadde skurt gjennom landskapet for tusenvis av år siden. Av og til fikk Jan et glimt av henne idet hun hoppet ivrig fra den ene steinen til den andre. Han var bekymret for at Jala skulle skade seg, da det var lett å falle ned i en sprekk eller et hull, og han begynte å angre på at han hadde begitt seg såpass langt fra stien.

Da Jan omsider nådde rundt på den andre siden av høydedraget, ble det endelig slutt på de store steinene. Til høyre for han stupte en elv ned i ville kaskader fra en bratt fjellside. Der han ikke trådte på nakent fjell, var bakken dekket av irrgrønt gress. Terrenget skrånet markant nedover, men flatet ut i store avsatser eller trinn. På en av avsatsene lenger nede fikk han øye på Jala, delvis skjult bak et par store steiner. Det var noe hun var veldig oppslukt av. Hadde hun funnet fugl?

Da Jan kom nærmere stedet der Jala sirklet rundt, så han hva det var. Bak den ene steinen lå en død sau. I solvarmen hadde buken svellet opp som en ballong, og beina sprikte ut i luften. Hodet på sauen hadde store merker etter bitt. Litt lenger nede lå to store lam, drept på samme måte. Og enda lenger nede oppdaget Jan nok en sau og et lam til. Det var blod overalt på bakken. Det ene lammet var brutalt åpnet i buken, mens de andre, til tross for bittmerkene i hodet, var stort sett hele. Alt tydet på at de var drept av jerv.

Da de kom frem til Skogadalsbøen var klokken nærmere syv om kvelden. Siden de hadde hunder med, måtte de overnatte i et anneks som lå like nedenfor selve hovedhuset. Storviltlaget hadde ankommet et par dager tidligere, og hadde rett før de tre kom, felt en toårs gammel elgkalv i terrenget ovenfor Skogadalsbøen. De hadde flådd dyret på stedet, og uten innvoller klarte de å dra det ned til turisthytten ved å binde et kraftig tau rundt bakbeina. Skrotten hadde de hengt opp inne i et lite stabbur. Selv om elgen bare var to år gammel, var Jan imponert over størrelsen.

«Dere må bli med på middagen», oppfordret Tommy på storviltlaget. «Det er tradisjon å spise hjertet til den første elgen som blir felt.»

Klokken slo åtte og det var dekket opp tre langbord. Det hadde tydeligvis kommet flere andre gjester, både vanlige fotturister og lokale folk fra bygden. Ved bordenden så Jan at Tommy bar frem et stort fat. Han plasserte det på bordet og ba folk forsyne seg. Da turen kom til Jan, forsto han at det var elghjertet som ble servert i tykke skiver. Jan syntes det så ut som en slags svamp. Han visste dette var høytid for storviltlaget og at han derfor ikke kunne la være å smake på det. Han var nær ved å spytte det ut, men grep etter drammen som han hadde bestilt og skylte munnfullen raskt ned, til stor latter fra alle på jaktlaget som fulgte nøye med.

Etter middagen, da folk hadde satt seg ved de forskjellige småbordene rundt om for å avslutte kvelden, kom det en mann bort til bordet der Jan og de to andre hadde satt seg. Den fremmede presenterte seg som Ola Øvregard. Han fortalte at han lette etter noen bortkommende sauer, og spurte om de sett noen på veien ned fra Sognefjellshytta. Jan fortalte om de døde sauene han hadde sett, og hvor han hadde kommet over dem.

Dagen etter la Jan merke til at Jala ikke oppførte seg helt som vanlig, hun virket stiv i beina, og haltet litt på venstre forfot.

«Jeg tror jeg må la Jala ligge her i dag», forklarte Jan de to andre, «hun har sår på potene. Jeg skal smøre de inn med potesalve og tar på henne noen sokker. Jeg håper hun blir bedre hvis hun får hvile seg her i dag. Vi må klare oss med Candy.»

«Hva er det som her skjedd?» spurte Ole Johan.

«Gnagsår! Det skjedde nok da vi gikk ned der vi fant de døde sauene», svarte Jan. «Terrenget øverst var bare en sammenhengende steinur.»

«Er det greit at hun ligger alene på rommet hele dagen?» spurte Arvid.

«Ja, hun er vant til å ligge alene. Jeg sørger for at vannskålen er full, og at døren er lukket. Jeg skal snakke med de som jobber her.»

Det var ikke noe problem å la Jala bli igjen, hytteverten tilbød seg til og med å ta henne ut i løpet av dagen.

«Strålende, tusen takk», sa Jan takknemlig. «Da slipper jeg å bekymre meg for henne.»

«Har dere forresten fått med dere at det er meldt et voldsomt regnvær i dag?» spurte hytteverten. «Det er varslet flom.»

«Du verden, gjelder det her i området? Det er jo så bratt terreng her, så flom kan det vel ikke bli?»

«Absolutt, vi ligger midt i det verste nedslagsområdet. Med alle disse høye fjellene rundt oss, kan det raskt bli mye nedbør og kraftig vannføring i elvene.»

Jan fortalte om værvarslet til de to andre som ventet utenfor. Men de mente de var vant med all slags vær, i dette området kunne været gå fra regn til snø og fra stille og sol til full snøstorm på et øyeblikk.

De hadde planlagt å jakte på motsatt side av dalen. Selv om det ikke var mer enn omtrent en kilometer i luftlinje fra Skogadalsbøen, måtte de gå hele veien opp til Storebrua for å krysse elven, Utla. Nedenfor broen rant eleven i et dypt juv som det var umulig å passere.

Da de hadde krysset Storebrua og begynt å gå nedover på den andre siden, kom de første regndråpene. Litt senere passerte de en plass som het Vormell, og kom så til Kalvedøla, en liten elv som rant ned fra fjellet. Ved elvens smaleste punkt krysset de over en smal klopp laget av tre-fire planker festet med pæler i bakken.

Da de kom over på andre siden startet jakten. Terrenget var ujevnt og sidebratt, og nedbøren som hadde tiltatt gradvis, var nå blitt ganske kraftig. Tunge skyer og tett dis hang nedover fjellsiden og gjorde det umulig å se Ole Johan som var lenger oppe i fjellsiden der Candy hadde forsvunnet.

Arvid dukket opp bak bare ti-femten meter nedenfor Jan. Han hadde blikket vendt oppover i terrenget, og var ikke oppmerksom på det glatte fjellparti han var på vei mot, det falt bratt nedover. Før Jan rakk å rope for å advare han, skled Arvid. Han falt sidelengs ned på fjellet som om noen hadde nappet beina vekk under han, og idet han traff underlaget, slo børsen i bakken. Jan hørte et kraftig smell, og noen meter foran seg sprutet stein og jord opp. Etter en kort stund reiste Arvid seg, blek i ansiktet. Heldigvis hadde han ikke fått alvorlige skader, kun en sår albue og en øm skulder.

«I helvete, det var nære på! Hadde du ikke sikret børsen?» ropte Jan.

«Selvsagt hadde jeg det», svarte Arvid fortvilet og ristet energisk på hodet. «Slaget mot børsen må ha utløst skuddet likevel. Gikk det bra?»

«Ja, men hadde jeg vært én meter lenger frem, hadde jeg vært ille ute», svarte Jan.

Etter å ha gått videre i omtrent en halv time, ble regnværet så intenst at de knapt klarte å orientere seg. Ole Johan kom ned til de to andre, med Candy som diltet slukøret like bak han.

«Det er ikke noe poeng å jakte lenger, det blir ikke noe fugl i dette regnværet, uansett», sa Ole Johan.

Vannet strømmet ned fra fjellsiden. Bekker de tidligere ikke hadde lagt merke til, hadde vokst seg til store elver, og det som tidligere var elver, hadde blitt til ville stryk. Regnet fortsatte å strømme ned med en slik kraft at det nærmest føltes som om noen sto og helte bøtter med vann over dem. De ble enige om at det var om å gjøre å komme seg tilbake til Skogadalsbøen så fort som mulig.

«Dette er helt vilt», ropte Ole Johan da de begynte å gå, tydelig nervøs over hvor raskt været endret seg. Han hadde koblet Candy, slik at hun ikke skulle løpe ut i terrenget igjen. «Vi må komme oss tilbake før hele fjellsiden skyller ned over oss.»

De satte opp tempoet, det var ingen tid å miste. Jan tenkte på kloppen de måtte krysse. Det var det eneste stedet de kunne passere.

Da de nådde kloppen, sto den allerede delvis under vann, men ikke verre enn at de mente det lot seg gjøre å komme seg over den.

«Jeg går over først, ikke kom etter før dere ser hvordan det går med meg», sa Jan. «Jeg kan ta imot fra andre siden om det er nødvendig. La meg ta børsen din, Ole Johan, du trenger begge armene fri når du skal ta med deg Candy over kloppen.»

Jan grep børsen til Ole Johan og tok forsiktig noen skritt ut på de sleipe plankene. Først plasserte han den høyre foten forsiktig frem. Han kjente kraften fra vannet som slo mot støvlene. Midtveis på kloppen kjente Jan hvordan vannet tok kraftig tak i beina hans. Flere ganger skvulpet det over støvlekanten, og han kjente det iskalde vannet strømme ned i støvlene. Vannet presset seg mot beina med slik kraft at Jan måtte anstrenge seg for ikke å trå utenfor. Da han omsider hadde kommet seg velberget over, snudde han seg for å se etter de to andre.

Ole Johan var nestemann, han hadde Candy i kobbelet og forsøkte å få henne til å følge etter. Men Candy rikket seg ikke, hun nektet å gå ut i det strie elvevannet. Jan så at at Ole Johan ropte noe, men det var umulig å høre hva han sa. Ole Johan tok av seg sekken og ga den til Arvid. Deretter løftet han Candy opp i armene før han forsiktig satt den ene foten ut på kloppen. I løpet av den korte tiden siden Jan hadde krysset elven, hadde vannføringen økt enda mer, det var som om hele syndefloden hadde sluppet løs. Ole Johan skrittet videre, med den ene foten forsiktig foran den andre. Med Candy i armene var det vanskelig å se hvor han satte føttene, og Candy sprellet vilt i armene hans, hun var fra seg av skrekk. Midt utpå kloppen mistet Ole Johan fotfestet, det strie vannet presset foten med slik kraft at han tråkket utenfor. Han falt sideveis fremover. I et desperat forsøk på å unngå å falle i elven grep han instinktivt etter kloppen, men mistet grepet om Candy. Hun forsvant i elven med et høyt hyl.

Arvid sto igjen på den andre siden, med sin egen sekk på ryggen og Ole Johan sin hengende på brystet. Han sto som forstenet og stirret på det hele. Jan, som hadde lagt fra seg børsene og sin egen sekk, løp resolutt ut på kloppen. Candy dukket opp i de frådene vannmassene og ble dradd videre ut mot stryket. Virvlene i vannet førte henne imidlertid tilbake mot kloppen.

Uten å tenke seg om, hoppet Jan ut i elven mens han holdt seg fast i kloppen med høyre arm. Han kunne se redselen i øynene på hunden. Med venstre arm strakte han seg mot Candy, som panisk pisket med forbeina og forsøkte å svømme mot han. Idet Candy var i ferd med å bli dradd mot fossen, fikk Jan tak i jaktdekselet, men Candy ble dradd under overflaten igjen. Jan kjente at vekten fra hunden forsvant, dekselet hadde løsnet. Han slapp taket i kloppen for å strekke seg etter Candy, men strømmen tok tak i han også. Idet Jan kjente at han ble dradd ut mot stryket, fikk han øye på Arvid som sto på kloppen med en lang grein i hånden som han rakte mot han. I siste øyeblikk fikk Jan grepet tak i greinen.

Morgenen etter ville ikke Ole Johan være med på jakt, han ville ha en rolig dag på hytta for å slappe av, som han sa. Det var ikke mye de hadde klart å si til hverandre etter det som hadde skjedd. Ole Johan var fortvilet over tapet av Candy, hunden som betydde alt for han, og som han hadde trent opp fra hun var liten valp.

«Er valget mellom kona eller Candy, blir det Candy», pleide han spøkefullt å si.

De to andre bestemte seg for å ta Jala med opp i Skogadalen, slik at de slapp å ta den lange transportetappen til Storebrua igjen. Været hadde nok en gang skiftet, og solen strålte fra en skyfri himmel. Et lite stykke inn i dalen fant Jala fugl. Jan skjøt først en rype, og deretter lot han Arvid gå frem da Jala på nytt tok stand. Jala sto tålmodig og ventet. Da hun gikk frem for å reise fuglen, fløy en stegg opp, og like etter tre ryper til. Arvid traff den ene av de tre.

Etter et par timer sa Arvid at han hadde fått nok. Han var trett etter gårsdagens strabaser, og følte seg ikke bra i den forslåtte armen. Jan, som også hadde tenkt å avslutte jakten tidlig, bestemte seg på grunn av det fine været for å gå videre innover dalen.

Lenger inne åpnet terrenget seg opp. Jan var kommet en god del høyere og tregrensen var for lengst passert. Han hadde vanskelig for å konsentrere seg, mens han fulgte Jala med blikket der hun søkte rundt i terrenget. Tankene på gårsdagens opplevelser ville ikke slippe taket. Først var det vådeskuddet - hva om han hadde blitt truffet? Foten kunne ha røket, og han kunne ha blødd i hjel. Med det vanvittige regnværet og med det lave skydekket hadde det i alle fall ikke vært mulig å bli hentet av helikopter. Og Candy, som forsvant i fossen. De hadde forsøkt å lete et stykke langs stryket, men det var ikke mulig å komme seg videre nedover. Ole Johan hadde sagt at det uansett ikke var mye poeng i å finne en død hund. Det var like greit at hun fikk sin grav i villfjellet, blant alle rypene. Jan hadde følt døden puste han i nakken da han lå i elven, suget fra strømmen og draget mot fossen. Han kunne fortsatt kjenne dødsangsten fra øyeblikket han trodde han ble dratt ut i stryket.

Tanken på det som kunne ha skjedd fikk Jan til å tenke over livet han selv hadde levd, oppveksten, familien, venner og alt annet.

«Er det dette som kalles skjebnen?» undret han. «Hvor nært var jeg egentlig på å ende livet mitt her oppe i fjellene?»

Tankene veltet innover Jan.

Plutselig fikk han øye på Jala. Hun hadde tatt stand, stående rak og flott med forbeina på en liten stein, i silhuett mot den blå himmelen. Vakre, rødbrune Jala, uten bekymringer, bare til stede i øyeblikket. Jan betraktet Jala og de vakre omgivelsene. Fjellene reiste seg steilt mot den dype blå himmelen, dekket av et tynt snølag. De hvite toppene, den blå himmelen og de vakre høstfargene lenger ned i fjellsiden rammet Jala inn som i et vidunderlig maleri.

Plutselig forsvant solen bak skyene, for så å bryte gjennom igjen med en sterk stråle som traff Jan og Jala.

Jan sto der midt inne i det strålende lyset og betraktet alt det vakre rundt seg.

«Nå står Jala og jeg her på livets scene», tenkte han overveldet. Børsen var klar til skudd, men Jan senket den, han skjøv sikringen på plass. I samme øyeblikk lettet fire ryper to meter foran Jala, hvite som snø, de var allerede kledd i sin vinterdrakt. Steggen kaklet for å varsle de andre, og med raske vingeslag forsvant de innover den vakre dalen. Så ble det helt stille.

En merkelig følelse av lykke, men også dyp sorg, falt over Jan. En voldsom følelse av avmakt overveldet han med en slik kraft at han sank ned på kne. Jan la fra seg børsen, bøyde seg fremover og støtte seg med begge armene for ikke å segne helt sammen. Alle kreftene var borte. Tårene begynte å renne ukontrollert og Jan brast ut i en voldsom gråt. Jala som hørte han, snudde seg og kom bort. Først slikket hun ansiktet hans og deretter la hun seg ned ved siden av han. Da Jan omsider klarte å samle seg og fikk pusten tilbake, hvisket han stille.

«Hva har jeg gjort? Hva er det jeg har gjort!»

Jan løsnet håndbrekket og satte bilen i «Drive». Det skulle bli godt å komme seg hjem, men han hadde en lang kjøretur foran seg. Idet han skulle kjøre ut på veien, fikk han øye på den våte jakthatten han hadde lagt fra seg på passasjersetet. Han grep tak i den for å legge den ned på gulvet foran setet. Da han løftet den opp, fikk han øye på konvolutten han hadde tatt med fra Bergen.

Fem dager tidligere, da Jan gikk til bilen sin som sto i garasjeanlegget under blokken der han bodde., kikket han ned i postkassen som han ikke hadde åpnet på flere dager. Han kikket ned i den og tok opp det som lå der. Det var mest reklame, men også fire konvolutter. Tre av konvoluttene var åpenbart regninger, men på den fjerde konvolutten var navnet og adressen hans skrevet for hånd. Han kjente ikke igjen håndskriften og snudde konvolutten. Det var ingen avsender. Han la reklamen og regningene tilbake i postkassen. Siden han var sent ute, tok han med seg brevet uten å åpne det. Han regnet med at han ville stoppe et sted på veien og tenkte han kunne lese brevet da.

Men turen opp til møtestedet, som han beregnet ville ta nærmere fem timer, ble lang. Spesielt på strekningen ut av byen hadde det vært tettpakket med biler. Jan fikk derfor ikke tid til å stoppe underveis, han måtte kjøre direkte til møteplassen for å komme frem til avtalt tid. Brevet hadde derfor blitt liggende uåpnet på bilsetet.

Jan trådte inn bremsen og satte bilen i «Park». Han tok konvolutten opp og studerte skriften på nytt. Hvem i alle dager kunne det være fra? Han kunne ikke engang huske sist noen hadde sendt han et brev. Skulle han åpne det nå? Nei, det fikk vente til litt senere, til han fikk varmen i seg igjen. Jan la brevet tilbake på setet og kjørte ut på veien igjen. Veien buktet seg videre. Dis og tåke vekslet med klar himmel. Han ble nesten døsig av å kjøre i slikt vær, og det var vanskelig å konsentrere seg om kjøringen.

Tankene falt igjen tilbake på jakten.

Etter at han og Jala hadde kommet tilbake da han jaktet med Arvid i Skogadalen, hadde han gått ned til annekset for å legge fra seg jaktutstyret. Arvid og Ole Johan var ikke der, de hadde tydeligvis gått bort til hovedhuset allerede. Han fant dem inne i stuen.

«Hvordan går det med deg, Ole Johan?» spurte Jan.

Ole Johan forsøkte å smile, men klarte det ikke. Jan kunne se at han fremdeles ikke var tilbake til normalen etter tapet av hunden sin.

Jan tenkte på den følelsesmessige reaksjonen han hadde hatt i Skogadalen, men han fortalte ikke noe om det, selv om han fremdeles følte seg ganske uvel.

Da de litt senere satt og spiste middag, la Jan merke til at Ole Johan bare satt og pirket i maten. Til slutt sa Ole Johan at han kunne tenke seg å gå litt tidligere til sengs.

«Jeg er ikke helt i form», sa han stille.

Jan innså at han måtte finne på noe for å få Ole Johan på andre tanker. Ole Johan måtte ut på jakt igjen.

«Jeg drar i morgen, men hvis du vil, kan du få låne Jala de siste dagene dere er her?»

Ole Johan hadde sett på Jan, som om han nesten ikke trodde det han hørte. Jan lot vanligvis ikke noen få låne Jala.

«Mener du virkelig det?»

«Ja, visst. Det er veldig trist det med Candy, men om dere skal ha utbytte av de to dagene dere har igjen, trenger dere en jakthund.»

«Jan, ærlig talt, nå overrasker du», svarte Ole Johan etter en liten tenkepause. «Dette er ikke særlig likt deg. Hva er som går av deg?»

Endelig kunne Jan ane et lite smil fra Ole Johan. Han ville gjerne låne Jala. En liten stund senere sa Arvid at han var trøtt han også.

Da Arvid hadde gått, gikk Jan bort til kjøkkenet. Han ba om en øl og en akevitt. Jan var fremdeles forundret over det som hadde skjedd med han inne i Skogadalen, og han ville ha en stund for seg selv. I tillegg var en dram god å sove på.

Det var lørdag kveld og mange gjester var kommet til Skogadalsbøen i løpet av dagen. Foruten de fra storviltlaget, og vanlige fotturister, var det også kommet flere opp fra Årdal. Det viste seg at akkurat denne lørdagen, tredje lørdag i september, var en fast festdag på Skogadalsbøen. Folk i bygden visste at det var jegere på hytta og at det i tillegg kanskje var den siste helgen det var mulig å gå på fottur i fjellet. Snøen kom ofte på denne tiden av året og neste helg kunne det være helt gjensnødd. Uansett ville Skogadalsbøen bli stengt for sesongen om to uker, derfor hadde flere fra området omkring tatt turen dit.

Stemningen ble etter hvert ganske bra. En kar spilte trekkspill og flere danset mens andre sang. Jan hadde sittet og betraktet folk, det var hyggelig å se så mange glade mennesker. Han hadde lagt merke til tre kvinner som satt ved ett av bordene. De hadde kikket bort på han flere ganger. Bare de ikke kom for å engasjere han til dans, det var det verste han visste. Han hadde kunnet danse litt gammeldans for mange år siden, da han var sammen med Trude, men nå hadde han for lengst glemt mesteparten.

Den ene kvinnen reise seg og kom bort til Jan.

«Hei, jeg heter Nina, er du også på jakt her?» spurte hun smilende og satte seg ned.

«Ja, jeg er her med to andre», svarte Jan kort, han forsøkte å være hyggelig selv om han ikke hadde lyst til å snakke med noen akkurat nå.

«To andre? Er ikke dere mange flere jegere her, da?»

Hun nikket bort mot bordene hvor storviltlaget hadde benket seg.

«Jo, men det er ikke de jeg er sammen med. Vi er tre stykker som jakter på småvilt, på rype.»

«Hvor er de to andre, da?»

«De har nok køyet allerede, det har vært et par lange og strabasiøse dager.»

«Var det kanskje dere som hadde den hunden som forsvant i fossen?» spurte hun, nå alvorlig.

«Ja, dessverre, det var nok det.»

«Var det din hund?»

«Nei, heldigvis ikke, det var en av de andre sin. Jeg har hund med meg jeg også, men heldigvis var den ikke med på jakt i går. Den hadde fått noen gnagsår på potene så jeg lot den bli igjen her.»

«Du er ikke sammen med noen andre her, da?»

Hva mente hun med det?

«Nei, det er jeg ikke, det er bare oss tre.»

Jan var ganske ordknapp. Hva i alle dager skulle han si til en fremmed kvinne? Hun forsøkte tydeligvis å få i gang en konversasjon med han, men han var egentlig ikke interessert. Han hadde lyst til å sitte litt for seg selv, med tankene sine, før han ville gå og legge seg han også.

Men Nina hadde tydeligvis andre planer for kvelden.

«Du har ikke lyst til å bli med meg inn på rommet da, ta et glass vin?»

Jan, som var i ferd med å tømme ølglasset, fikk nesten innholdet i vrangstrupen. Hørte han riktig? Han stirret måpende på henne. Det var første gang han ble sjekket opp på den måten. Kvinnen som satt der, var opplagt en del yngre enn han. Tanken på det hun tydeligvis ville gjorde at Jan intuitivt kjente begjæret bruse frem i seg. Jan studerte henne. Ansiktet var litt pløsete, med flere røde flekker. Hun drakk eller røykte for mye, tenkte Jan. Følelsen av begjær som et øyeblikk hadde jaget frem i han, forsvant like brått som det hadde kommet.

«Nei, jeg beklager, men jeg tror ikke det.»

Jan forsøkte å være hyggelig, men klarte det ikke helt. Han lot blikket falle på den høyre hånden hennes, hun hadde en glatt gullring på ringfingeren.

Nina merket at Jan stirret på ringen, hun løftet hånden.

«Den er etter min mormor», stammet hun rødmende.

«Ja, besteforeldre er gode å ha til mangt de», svarte Jan syrlig, han kunne ikke la være å flire litt, da han sa det. Fornærmet reiste Nina seg og forsvant tilbake til de to andre.

Jan satte seg bedre til rette bak rattet. Varmluften fra bilen var endelig i ferd med å få kroppstemperaturen hans tilbake til normalen. Han smilte av tanken på at han hadde blitt sjekket opp. Hadde han kanskje vært for uvennlig? Kanskje Nina også var en ensom person, akkurat som han selv. For Jan måtte innrømme at han følte seg ensom, men det var vel et bevisst valg? Da Jannike forlot han, hadde han bestemt seg: Aldri mer. Han ville aldri knytte seg til noen igjen, bare for å bli skuffet og forlatt. Nei, det ville han ikke utsette seg for en gang til.

Jan hadde grublet mye på det, kanskje det var han som var problemet? For når han tenkte etter, måtte han innrømme at det aldri hadde vært lett for han verken å vise eller å snakke med andre om sine egne følelser. For eksempel den gangen han og Fride hadde sittet på kjøkkenet. Foreldrene hadde vært på en konsert i Grieghallen, noe de gjorde nesten hver eneste torsdag, og Fride hadde spurt om han ikke kunne ta seg en tur innom, siden det var så lenge siden de hadde sett hverandre. Vanligvis pleide han å komme med alle mulige slags unnskyldninger, men denne gangen hadde Jan hatt dårlig samvittighet og sagt ja.

De hadde sittet der med hver sin kaffekopp uten å snakke om så mye annet enn helt hverdagslige ting. Fride bodde fremdeles hjemme hos foreldrene den gangen. Etter videregående hadde hun hatt flere strøjobber, hun tok forberedende og planla å ta samfunnsfag. Men hun hadde problemer med rus. I perioder kunne hun være helt frisk, i neste øyeblikk bare forsvant hun og kunne være borte i flere dager uten at noen verken så eller hørte fra henne. Derfor ble det heller ikke noe av studiene.

Fride hadde smugtittet på Jan flere ganger. Jan kjente Fride så pass godt at han forsto når det var noe hun lurte på, eller når det var noe spesielt hun ville snakke med han om.

«Jan, er du noen gang redd?»

Jan hadde sett undrende på Fride.

«For å dø for eksempel?»

Fride stirret på Jan, det var noe spesielt med blikket hennes, hun virket nærmest engstelig.

«Redd for å dø? Nei, jeg tror da ikke det. Hvorfor skulle jeg være redd for det? Jeg er jo ikke syk eller noe sånt.»

«Men, er du aldri redd for at du plutselig kan dø? Det er ikke selvfølgelig at du lever i morgen bare fordi du lever i dag.»

«Men, det er vel ikke noe poeng i å gå rundt og være redd for å dø bare fordi det kan skje noe du ikke kan vite om på forhånd, er det?»

Han tok ikke det Fride sa alvorlig, alt kunne jo skje med en uten at det var noe å gå rundt å bekymre seg for.

«Jeg må si at jeg ofte misunner deg, Jan», fortsatt Fride, nærmest bebreidende, «du er alltid så selvsikker, og det virker som om du ikke lar noe gå inn på deg. Hvordan klarer du egentlig det?»

Jan visste ikke helt hva Fride ville frem til, eller hva han skulle svare.

«Jeg vet ikke, det er vel bare slik jeg er.»

«Men om du bare skyver alt fra deg, murer deg inne, blir du ikke ganske kald og ensom på den måten, da?»

«Hør nå her, det var du som spurte om jeg var redd for å dø», svarte Jan irritert, «og nå mener du at jeg er kald bare fordi jeg ikke kan svare deg skikkelig?»

«Nei, det er ikke det jeg mener. Kanskje jeg må omformulere meg. Er du noen gang redd for å leve, Jan?»

Jan stirret på Fride, han ble ganske overrumplet. Det spørsmålet var noe helt annet. Eller var det det?

«Redd for å dø eller redd for å leve», svarte Jan forundret. «Går ikke det omtrent ut på det samme?»

«Tar du livet ditt som en selvfølge, Jan?» fortsatt Fride pågående.

Fride stirret intenst på Jan, hun ville ikke slippe blikket hans. Gjorde han det? Satte han pris på livet sitt?

«At jeg tar livet som en selvfølge? Jeg har vel mine ups and downs jeg også, slik som alle andre. Selvsagt har jeg det.»

Blikket til Fride boret seg ubarmhjertig inn i han, hun lot han sitte der og vri seg. Jan følte at Fride forsøkte å se inn i han, inn i sjelen hans.

«Jeg vet ærlig talt ikke hva jeg skal svare deg, Fride», svarte han usikkert, han stirret forvirret på henne. «Men jeg tror ikke jeg tar livet som en selvfølge akkurat.»

Jan fikk ingen respons, Fride bare stirret utforskende på han.

Nå, mange år senere, forsto Jan hva den samtalen med Fride egentlig hadde handlet om. Fride hadde den gangen kjempet med avhengighet, i et desperat forsøk på å slippe unna sine egne demoner. Hun hadde prøvd å nå ut til ham, få han til å forstå hvor vondt hun hadde det. Det hun hadde spurt om var noe mye dypere enn bare frykten for døden. Hun ville vite hvordan man kunne finne mening i livet når alt føltes meningsløst. Hun var fanget i en ond sirkel av selvdestruksjon og frykt. Jan hadde ikke forstått det den gangen, og han kunne heller ikke svart henne selv om han hadde forstått det. Han måtte stille innrømme at han aldri, virkelig aldri, hadde tenkt gjennom det. Var livet han levde noe han verdsatte?

Fride hadde lett etter en måte å føle seg levende på, en måte å bryte fri fra seg selv. Jan skulle ønsket at han hadde forstått det. Kanskje kunne han ha hjulpet henne. Men den innsikten kom for sent.

Veien slynget seg fremover. Jan kjørte som han var på autopilot. Tankene på Fride gjorde at den merkelige følelsen av avmakt kom tilbake, den som han hadde følt så sterkt da han falt på kne inne i Skogadalen. Var han ulykkelig? Nei, det kunne han ikke si, men var han lykkelig? Det var han heller ikke. Men, hvis han verken var lykkelig eller ulykkelig, hva var han da? Gikk han virkelig bare rundt og passet på at han var sånn midt imellom, på lunken så å si? Ikke glad, men heller ikke trist. Han var selvsagt takknemlig for at han levde, men ville han egentlig kjenne etter hva han virkelig følte?

Kanskje klarte han ikke å fylle livet sitt med noe viktig fordi han var redd for å miste det igjen?

Et liv er ikke bare ment for å gjennomføres, det skal vel leves også. Og skal en leve et liv, må en tåle å både ha følelser og å vise følelser.

Var det kanskje det Jan selv hadde fått kjenne på der oppe i dalen? Han var fremdeles forundret over det han hadde sagt.

«Hva har jeg gjort!»

Hva i alle dager hadde han ment med det? Det måtte ha vært noe han hadde følt, noe ubevisst. Kanskje det ikke bare var det han hadde gjort, men like mye det han ikke hadde gjort, som fikk han til å si det han sa. Der, inne i fjellheimen, omgitt av den vakre og ville naturen, hadde han plutselig følt på seg selv, på sitt eget liv.

Denne plutselige forståelsen, dette innsynet i egne følelser, hadde slått han med en slik uventet kraft. Han hadde aldri før kjent en slik klarhet, en slik intens bevissthet om sitt eget liv. Det var som om naturen selv hadde tvunget han til å se innover, til å konfrontere det han hadde unngått så lenge.

I det korte øyeblikket hadde han forstått at han hadde levd livet sitt uten egentlig å leve det.

